ET
C 71/18
Euroopa Liidu Teataja
27.2.2023
Eelotsusetaotlus, mille on esitanud Korkein hallinto-oikeus (Soome) 9. detsembril 2022 – EP versus Maahanmuuttovirasto (Kohtuasi C-752/22) (2023/C 71/21) Kohtumenetluse keel: soome Eelotsusetaotluse esitanud kohus Korkein hallinto-oikeus Põhikohtuasja pooled Kassaator: EP Kaasatud isik: Maahanmuuttovirasto Eelotsuse küsimused 1.
Kas direktiiv 2003/109/EÜ (1) pikaajalistest elanikest kolmandate riikide kodanike staatuse kohta on kohaldatav sellise isiku Euroopa Liidu territooriumilt väljasaatmise suhtes, kes sisenes liikmesriigi territooriumile ajal, mil kehtis tema suhtes kehtestatud riiki sisenemise keeld, ja kelle viibimine selles liikmesriigis oli riigisisese õiguse kohaselt seega ebaseaduslik ning kes ei taotlenud selles liikmesriigis elamisluba, kui kõnealusele isikule on kolmanda riigi kodanikuna teises liikmesriigis väljastatud pikaajalise elaniku elamisluba?
Kui esimesele küsimusele vastatakse jaatavalt: 2.
Kas direktiivi 2003/109/EÜ pikaajalistest elanikest kolmandate riikide kodanike staatuse kohta artikli 12 lõiked 1 ja 3 ning artikli 22 lõige 3 on sisuliselt tingimusteta ja piisavalt täpsed, et kolmanda riigi kodanik saaks neile liikmesriigi vastu tugineda?
(1)
Nõukogu 25. novembri 2003. aasta direktiiv 2003/109/EÜ pikaajalistest elanikest kolmandate riikide kodanike staatuse kohta (ELT L 16, lk 44; ELT eriväljaanne19/06, lk 272).
Eelotsusetaotlus, mille on esitanud Sofiyski gradski sad (Bulgaaria) 15. detsembril 2022 – kriminaalmenetlus järgmiste isikute suhtes: FP, QV, IN, YL, VD, JF ja OL (Kohtuasi C-760/22) (2023/C 71/22) Kohtumenetluse keel: bulgaaria Eelotsusetaotluse esitanud kohus Sofiyski gradski sad Süüdistatavad FP, QV, IN, YL, VD, JF ja OL Eelotsuse küsimus Kas süüdistatavale direktiivi 2016/343 (1) artikli 8 [lõikest] 1 koostoimes põhjendustega 33 ja 44 tulenevat õigust viibida kohtulikul arutelul rikutakse, kui süüdistatav osaleb kriminaalasja kohtulikul arutamisel oma sõnaselgel soovil veebipõhise ühenduse kaudu, tingimusel et teda kaitseb tema volitatud ja kohtusaalis viibiv advokaat, et ühendus võimaldab tal jälgida menetluse kulgu, nimetada tõendeid ja tõenditega tutvuda, et teda saab ilma tehniliste takistusteta ära kuulata ja et talle on tagatud tõhus ja konfidentsiaalne suhtlus advokaadiga?
(1)
Euroopa Parlamendi ja nõukogu 9. märtsi 2016. aasta direktiiv (EL) 2016/343, millega tugevdatakse süütuse presumptsiooni teatavaid aspekte ja õigust viibida kriminaalmenetluses kohtulikul arutelul (ELT 2016, L 65, lk 1).